
Mától fogva

1. [Mától fogva; zománc,vaslemez, 21x39cm]
2. [Tábla 1-6, zománc, vaslemez, 6db egyenként 22 x59 cm]
A különböző tudományágak közötti átjárhatóság lehetősége mindig is foglalkoztatott, és sok esetben inspirálta a munkáimat. A Tábla 1 – 6 című sorozat, és a hozzá szorosan kapcsolódó Mától fogva című alkotások - melyek egymással szoros összefüggésben tulajdonképpen egy műegészet alkotnak – is ebből a pontból indulnak. Szöveg és kép viszonya, a verbalitás és vizualitás kapcsolódási lehetőségei – illetve azok kutatásának igénye - már évek óta jelen vannak a munkáimban, bár legtöbbször ténylegesen szöveg és kép viszonylatában. Ezek a darabok viszont a képi összetevőt elhagyva pusztán a szövegre és annak vizuális megjelenésére, valamint a médiumból adódó, kiegészítő jelentésrétegekre. szorítkoznak,
A Tábla sorozat darabjai a gyártási folyamatok szigorú minőségellenőrzésén meg nem felelt tűzhelyalkatrészekre készültek, tűzzománc technikával, akárcsak a Mától fogva című tábla – igaz, az nem egy hibás alkatrészre, hanem a gyártás során keletkező, „leeső” darabok egyikére. Mindegyik anyaga vaslemez, és tulajdonképpen hulladék.
A Tábla sorozat darabjain egyenként kis változatáson átesett szólások, szóláshasonlatok és helyzetmondatok jelennek meg, a Mától fogva című táblán a gyakran elhangzó “Mától fogva minden nap…” kezdetű ígéret (melyet a látogató fejezhet be egy filctollal, akár felülírva az előző látogatót.)
A tényleges tartalom, és az azt kiegészítő, a médium sajátosságaiból fakadó jelentéstöbblet segítségével az alkotás a megváltoztathatóság és megváltoztathatatlanság kérdéseire reflektál, valamint olyan gondolatokat hívatott indukálni, melyek a kritikai személettel magával, a kérdésfeltevéssel foglalkoznak.



